รฎาวัญ วงศ์ศรีวงศ์

รฏาวัญ วงศ์ศรีวงศ์ (นามเดิมสะกดว่า ลดาวัลลิ์) เป็นนักการเมืองสตรีชาวไทย หัวหน้าพรรคเสมอภาค อดีตสมาชิกสภาผู้แทนราษฎรจังหวัดพะเยาติดต่อกัน 3 สมัย อดีตรองหัวหน้าพรรคเพื่อไทย อดีตรัฐมนตรีช่วยว่าการกระทรวงแรงงานและสวัสดิการสังคม ในรัฐบาลของดร.ทักษิณ ชินวัตร อดีตโฆษกประจำสำนักนายกรัฐมนตรี ที่เป็นสตรีคนแรกของประเทศไทยในคณะรัฐบาลของนายอานันท์ ปันยารชุน อดีตโฆษกพรรคประชาธิปัตย์ และ อดีตผู้ประกาศข่าวช่อง 11

ประวัติ 
รฏาวัญ วงศ์ศรีวงศ์ (ชื่อเล่น : ต้อย) เกิดเมื่อวันที่ 16 พฤษภาคม พ.ศ. 2499 ที่อำเภอเชียงคำ จังหวัดพะเยา (ขณะนั้นเป็นส่วนหนึ่งของจังหวัดเชียงราย)  เป็นบุตรของนายบุญเป็ง กับนางบัวจันทร์  สมฤทธิ์ สำเร็จการศึกษาระดับอนุปริญญาจากวิทยาลัยครูสวนดุสิต และวิทยาลัยครูพระนคร ระดับปริญญาตรี ด้านศึกษาศาสตร์ จากมหาวิทยาลัยสุโขทัยธรรมาธิราช พ.ศ. 2531 และปริญญาโท ด้านบริหารรัฐกิจ จากมหาวิทยาลัยธรรมศาสตร์ ในปี พ.ศ. 2538

การทำงาน 
นางรฏาวัญ วงศ์ศรีวงศ์ เริ่มทำงานเป็นพนักงานพิสูจน์อักษร สำนักข่าวไทย อสมท. เป็นผู้ประกาศข่าวช่อง 11 กรมประชาสัมพันธ์ ด้านการเมือง เป็นสมาชิกสภาผู้แทนราษฎรจังหวัดพะเยาหลายสมัย สังกัดพรรคประชาธิปัตย์ ในปี พ.ศ. 2535 ได้รับแต่งตั้งเป็นโฆษกพรรคประชาธิปัตย์ แทนนายอภิสิทธิ์ เวชชาชีวะ ต่อมาได้ลาออกไปสังกัดพรรคไทยรักไทย ในการเลือกตั้ง พ.ศ. 2544 และย้ายมาลงสมัครสมาชิกสภาผู้แทนราษฎร แบบบัญชีรายชื่อ จนได้รับตำแหน่งรัฐมนตรีช่วยว่าการกระทรวงแรงงานและสวัสดิการสังคม ในรัฐบาลของดร.ทักษิณ ชินวัตร (ครม.54) ต่อมาในปี พ.ศ. 2550 ได้ถูกตัดสิทธิทางการเมืองเป็นเวลา 5 ปี เนื่องจากเป็นกรรมการบริหารพรรคไทยรักไทยซึ่งถูกยุบในคดียุบพรรคการเมือง พ.ศ. 2549 ต่อมาในปี พ.ศ. 2555 ได้สมัครเข้าเป็นสมาชิกพรรคเพื่อไทย

ในอดีตนั้นนางรฏาวัญ วงศ์ศรีวงศ์ เคยดำรงตำแหน่ง โฆษกประจำสำนักนายกรัฐมนตรี ในรัฐบาลของนายอานันท์ ปันยารชุน เมื่อปี พ.ศ. 2534 - พ.ศ. 2535 มาก่อน

นางรฏาวัญ วงศ์ศรีวงศ์ ดำรงตำแหน่ง ประธานชมรมเสียงสตรีแห่งประเทศไทย

ในปี พ.ศ. 2556 เธอร่วมกับแนวร่วมประชาธิปไตยต่อต้านเผด็จการแห่งชาตินำกลุ่มผู้ชุมนุมเข้าร้องเรียนหนังสือพิมพ์ไทยรัฐ โดยอ้างว่านายชัย ราชวัตร หมิ่นประมาท

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2557 เธอได้สมัครรับเลือกตั้งในระบบบัญชีรายชื่อ สังกัดพรรคเพื่อไทย ลำดับที่ 54

ต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 เธอได้สมัครรับเลือกตั้งในระบบบัญชีรายชื่อ สังกัดพรรคเพื่อไทย ลำดับที่ 17 แต่ไม่ได้รับเลือกตั้ง เนื่องจากพรรคเพื่อไทยมีจำนวนสมาชิกสภาผู้แทนราษฎรมากกว่าจำนวนสมาชิกสภาผู้แทนราษฎรพึงมีตามที่กำหนดไว้ในรัฐธรรมนูญ

ในวันพฤหัสบดีที่ 5 มีนาคม ปี พ.ศ. 2563 นางรฏาวัญ วงศ์ศรีวงศ์ ได้ยื่นหนังสือลาออกจากการเป็นสมาชิกพรรคเพื่อไทย รองหัวหน้าพรรคเพื่อไทย กรรมการบริหารพรรคเพื่อไทย โดยให้มีผลทันที โดยได้จัดตั้งพรรคการเมืองชื่อว่า พรรคเสมอภาค

บทบาทด้านการศึกษา 
นางรฏาวัญ วงศ์ศรีวงศ์ เป็นผู้หนึ่งที่มีบทบาทในการผลักดันการจัดตั้งมหาวิทยาลัยพะเยา ในปี พ.ศ. 2553 จนเป็นผลสำเร็จ เป็นมหาวิทยาลัยแห่งแรกประจำจังหวัดพะเยา

เครื่องราชอิสริยาภรณ์

อ้างอิง 

บุคคลที่ยังมีชีวิตอยู่
บุคคลจากอำเภอเชียงคำ
ชาวไทยเชื้อสายไทลื้อ
ผู้ประกาศข่าวช่อง 11-เอ็นบีที-สทท.
นักการเมืองสตรีชาวไทย
โฆษกประจำสำนักนายกรัฐมนตรีไทย
สมาชิกสภาผู้แทนราษฎรจังหวัดพะเยา
สมาชิกสภาผู้แทนราษฎรไทยแบบบัญชีรายชื่อ
พรรคประชาธิปัตย์
พรรคไทยรักไทย
พรรคเพื่อไทย
แนวร่วมประชาธิปไตยต่อต้านเผด็จการแห่งชาติ
บุคคลจากคณะครุศาสตร์ มหาวิทยาลัยสวนดุสิต
บุคคลจากมหาวิทยาลัยราชภัฏพระนคร
บุคคลจากสาขาวิชาศึกษาศาสตร์ มหาวิทยาลัยสุโขทัยธรรมาธิราช
บุคคลจากคณะรัฐศาสตร์ มหาวิทยาลัยธรรมศาสตร์
ผู้ได้รับเครื่องราชอิสริยาภรณ์ ม.ป.ช.
ผู้ได้รับเครื่องราชอิสริยาภรณ์ ม.ว.ม.
พรรคเสมอภาค